Abdul Hadi WM ngrampungaken pendhidhikan dhasaripun lan sekolah menengah pertamanipun wonten ing kitha miyosipun. Nalika badhé mlebet sekolah menengah atas, Abdul Hadi pindhah saking kitha miyosipun dhateng Surabaya kanggé sinau pados ngèlmu ing kitha mau. Piyambakipun lajeng sinau mendhet pendhidhikan ing Fakultas Sastra, Universitas Gadjah Mada, Yogyakarta ngantos nggayuh sarjana mudha, lajeng piyambakipun pindhah sekolah dhateng studi filsafat barat ing universitas Gadjah Mada nanging boten rampung anggènipun sekolah. Lajeng piyambakipun pindhah wonten ing Fakultas Sastra, Universitas Padjadjaran, Bandung lan mendhet program studi Antropologi. Lajeng ing wekdal satunggal taun wiwit 1973-1974, Hadi dumuning ing Iowa, Amérikah Sarékat kanggé ndhèrèk "International Writing Program" ing University of Iowa, lajeng ing Hamburg, Jerman dangunipun mapinten-pinten taun kanggé nyinaoni kanthi tumemen ing bab sastra lan filsafat. Ing taun 1992, piyambakipun pikantuk kalodhangan kanggé sekolah lan mendhet gelar master lan dhoktor filsafat saking Universiti Sains Malaysia ing Penang, Malaysia, lan ing wekdal sesarengan piyambakipun ugi dados dhosèn ing universitas mau. Sak rampungipun wangsul dhateng Indonésia, Hadi pikantuk tawaran saking kanca lawasipun, Nurcholis Madjid kanggé mucal ing Universitas Paramadina, Jakarta, lan piyambakipun dipunadadosaken Guru Besar Falsafah lan Agama ing taun 2008 ing universitas mau.